
Godātie priekšsēdētāji,

Godātie kungi!

Vēlos pieskarties tikai vienai tēmai- Latvijas valsts attieksmei pret nepilsoņu un bezpavalstnieku bērniem. Šodien konferencē mēs daudz runājām par Latvijas valsts nepārtrauktības principu kā doktrīnu, ko esam likuši par pamatu Latvijas valsts atjaunošanā, arī par Latvijas Republikas pilsoņu kopuma nepārtrauktības principu un doktrīnu. Esam atzinuši arī to, ka pilsonības noteikšana tomēr ir politisks lēmums. 
Ja paskatīsimies uz datumiem - 1940.gada 17.jūniju un 1991.gada 21.augustu- starp šiem diviem gada skaitļiem ir vairāk kā 50 gadu laika nogrieznis. Pat šie vēsturiskie datumi un neviens cits datums nevar apturēt laiku un nevar apturēt cilvēku dzīves. Cilvēki veido ģimenes, dzimst bērni, mainās paaudzes. Manuprāt, kad referendumā 1998.gadā piedalījās 69% no Latvijas pilsoņiem un 52,54% nobalsoja par tiesībām nepilsoņu bērniem iegūt Latvijas pilsonību, izpaudās gan politiskā pilsoņu griba, gan arī tajā brīdī valdošo politisko spēku politiskā griba. Taču, ja mēs paskatīsimies uz situāciju šodien, nepilsoņu skaits vecumā no 15 līdz 20 gadiem sastāda 4,5% no nepilsoņiem. Maz vai daudz- tas ir cits jautājums. Tajā brīdī, kad referendumā tika pieņemts lēmums dot šīs tiesības, kaut kādi citi motīvi radīja sarežģītu birokrātisku procedūru, lai šīs tiesības īstenotu. Ar šo nedaudz samezgloto procedūru mēs dzīvojam līdz pat šodienai. Un mans jautājums ir gluži vienkāršs- vai tas ir godīgi un vai tas ir saskaņā ar cilvēktiesībām saglabāt šo situāciju, kurā jebkurš birokrātisks šķērslis, kas ir jāpārvar šiem cilvēkiem, ir zināma veida cīņa par savu tiesību īstenošanu. Tā veido arī emocionālu attieksmi pret Latvijas valsti. 
Šodienas diskusijā tika pieminētas tādas divas būtiskas lietas kā uzticība un lojalitāte Latvijas valstij. Iepriekš minētā situācija, kuru raksturo divi, manuprāt, nepamatoti mīti, neveicina nedz uzticību, nedz lojalitāti. Pirmais mīts- mēs neesam pārliecinājušies, vai šie cilvēki būs lojāli un uzticīgi Latvijas valstij. Manuprāt, cilvēciski ļoti grūti saprotams mīts, jo tajā brīdī, kad ar pirmo savas elpas vilcienu zīdainītis izrāda prieku, reizē arī pārsteigumu un bailes par savu nākšanu šajā pasaulē, viņš ir visuzticīgākais un lojālākais cilvēks tai valstij, kurā piedzimst. Ja mēs paskatītos uz Latvijas valsts svētākajiem simboliem- Brīvības pieminekli, Brāļu kapiem- abos galvenais simbols ir Māte Latvija, kura gan ar zobenu cenšas aizstāvēt savus bērnus, gan arī noliec galvu cieņā par saviem bērniem, kas ir cīnījušies par mūsu valsts neatkarību. Manuprāt, tieši otrādi, ja mēs katrs iedomāsimies sevi kā zīdaini un pēc tam iziesim savās domās dažās minūtēs cauri bērnudārza gadiem, skolas gadiem, dažādām sporta nodarbībām un citām sabiedriskām aktivitātēm, kas ir pusaudžu gados un pēc tam arī augstskolā, mēs sapratīsim, ka valsts attieksmes, tātad šīs tiesības īstenošanas moments, ir ļoti svarīgs katram Latvijā dzīvojošam cilvēkam. 
Jau skolā parādās atšķirības klasē- pilsonis, nepilsonis. Vēl jo vairāk, ja tas neparādās, tad pusaudžu gados, kad jaunietis dažreiz ir gatavs noliegt arī savus vecākus, skolotājus, meklējot savu vietu dzīvē, šis fakts, kad viņš uzzina, ka ir savādāks kā citi vienaudži, radīs viņam noteikti noliegumu pret valsti, nelojalitāti pret valsti, necieņu pret valsti. Tas ir tas, ar ko mēs riskējam. Manuprāt, šis mīts ir jāaizmirst uz visiem laikiem. 
Otrs mīts ir valodas nezināšana. Un te mēs runājam pretī paši sev, jo pietiekami ilgs laiks jau pagājis, kopš Latvijā darbojas vienota izglītības sistēma. Skolu beidzēji visās skolās liek vienu un to pašu eksāmenu latviešu valodā. Apšaubīt jebkura mūsdienu jaunieša latviešu valodas zināšanas, nozīmētu apšaubīt mūsu valsts skolu spējas latviešu valodu viņam iemācīt. Es domāju, arī šis mīts ir jāizkliedē un jāaizmirst. 
Esmu rosinājis gan kā Valsts prezidents, gan šobrīd kā Reformu partijas vadītājs iniciatīvu, ka mums ir jāpiešķir pilsonība tā, kā tas ir rakstīts mūsu pašu likumā- tiesības pastāv un tās tiek izmantotas tajā brīdī, kad tiek saņemta dzimšanas apliecība. Pats personīgi būtu vēl drosmīgāks un noteiktu, lai vecākiem ir tikai viena izvēle: „Es atsakos no Latvijas valsts pilsonības savam bērnam”. Reizē saglabājot un respektējot jaunā Latvijas valsts pilsoņa vai iedzīvotāja tiesības vecumā no 15-20 gadiem mainīt un revidēt vecāku lēmumu, ja tas ir pretrunā ar viņa pārliecību. Vecāki var kļūdīties, bet lai nekļūdās Latvijas valsts. Tas ir tas, ko es visiem novēlu. 

